# Josep Taxés i Mestres

Josep Taxés i Mestres (Barcelona, 18 d'octubre del 1890 – 19 d'abril del 1959) va ser un músic i prolífic compositor sardanista. El seu cognom es pronunciava com si s'hagués escrit Taixés.

## Biografia

Va començar a estudiar solfeig amb el mestre Rocamora, fins que el 1908 entrà a l'Schola Orpheonica del Palau de la Virreina i hi estudià piano amb Artur Marcet (més endavant, el 1928, Taxés ensenyà a la institució, i el 1932, en va ser bibliotecari). Amplià la seva formació fent cant amb Alexandre Marraco i harmonia, composició i instrumentació amb Amadeu Cristià i Rotches, Adrià Esquerra, Josep Serra i Josep Font i Sabaté. L'any 1913 debutà en el Teatre Bosque com a tenor; i durant una vintena d'anys actuà en teatres d'arreu de Catalunya i del món.
Va estar a diverses entitats corals, com l'Orfeó de l'Agrupació Sardanista de Barcelona (1931), l'esbart infantil Gavines (1934) i el Cor de Pescadors de la Barceloneta, la secció sardanista dels Amics de la sagrada Família (1936) i la secció orfeònica del Casal Lleidatà de Barcelona; va ser fundador i mestre dels esbarts de Prats de Lluçanès i del de Girona. Intervingué com a secretari en la fundació el 1937 de l'entitat Autors i Compositors de Catalunya. L'any 1941 ensenyava en l'acadèmia Oliba, de Ripoll.
Als anys 40, Taxés es va vincular a Santa Eulàlia de Riuprimer, com a fundador i mestre de l'Associació Coral La Flor i de l'esbart de la població; impulsà les caramelles i organitzà festes populars i, del 1942 en endavant, promogué en la vila representacions teatrals: comèdies, drames i sainets. Posà lletra als goigs de Santa Eulàlia de Mèrida que era la patrona de Riuprimer. A més de les seves funcions de direcció, Taxés i Mestres també tocava el piano, la flauta i la gralla.
Com a compositor sardanista afirmà que havia escrit cent noranta sardanes (algunes d'elles coescrites amb Josep Font i Sabaté), però també compongué obres per a orfeó, música sacra per a tres veus, goigs i música per a l'escena. Per al Teatre de la Natura va adaptar peces per a ser tocades per cobla i instrumentà per a aquesta formació una vuitantena de ballets populars catalans.

## Obres

* Dolor en la farsa, poema líric per a orquestra i veus solistes, amb lletra d'Enric Lluelles
* Festa de joia i cants d'amor (1942), valset per a les caramelles amb lletra de Josep Taxés
* Ja jay (1926), revista en setze quadres
* Moreneta dels ulls negres (1943), caramelles amb lletra de J.Taxés
* Nineta formosa, surt al balcó (1946), vals de caramelles amb lletra de J.Taxés
* Nit de caramelles (1947), amb lletra de Mariano Castells
* No val a badar (1946), corrandes de caramelles
* Per un gall, apropósito relámpago (1928)
* La vall dels follets, rondalla en dos actes (1938)

### Música per a cobla

(arranjaments de músiques populars)
* Bailina Maragata (1957), dansa d'Astorga
* Ball de faixes de Sant Martí de Tous
* Ball de Garlandes de Sant Esteve Sesrovires
* Ball de les gitanes del Vallès
* Ball pla - El Rossinyol (1953), del Pallars
* Contrapàs xinxina (1936)
* El galop de Pallars
* La Morisca (1953), ball de Gerri de la Sal
* Muñeira Mariñana (1957), dansa gallega
* La Patatuf, dansa de Sant Climent de Llobregat i Viladecans

### Sardanes

* Aire lliure (1948)
* Alícia (1951)
* L'Àngel i la Maria
* Angelina gentil (1926)
* L'aplec de Sant Sebastià (1944), lletra de Joan Font i Farrés
* La barretina d'en Simonet (1944), per a veu i piano, lletra de Josep Taxés
* Camí de festa (1919), obligada de tible
* Cançons de carrer (1934)
* Cant de la mare
* Carmina (1949), obligada de tenora
* Catalunya avant (1922)
* Caterineta
* Colla Barcelona (1944)
* Consol (1945), obligada de tible
* Dansa de la mainada (1933), lletra de Josep Taxés
* Les dansaires d'Horta (1948)
* Dansaires de la Joan Maragall (1950)
* Dansaires montserratins (1956)
* Del cor de Girona (1926)
* En Quel i la Mília (1935)
* En Quico i la Mercè (1935)
* L'encís de la dansa (1940)
* L'encís d'una rosa (1939)
* Entre jardins a Montjuïc (1932)
* Escumes del Freixanet (1934)
* L'esmolet (1953)
* Festa de les Santes a Mataró (1924), en col·laboració amb Josep Font, obligada de tenora
* La font dels pastors (1935)
* La fontana de Gràcia (1957)
* Francesca (1948), obligada de tenora
* Francina (1942)
* Gemma (1951)
* El gegant enamorat (1920), obligada de fiscorn
* La gentil pageseta (1946), lletra de Josep Taxés, dedicada a la seva germana Maria
* Gentil sardanista, lletra de Julià Gual
* Girona festiu
* Idil·li d'amor (1932), obligada de tenora i tible
* Jordi el pastoret (1950), obligada de flabiol
* Margaridona (1955), per a piano, lletra de Josep Taxés
* Maria bonica (1948)
* La Maria de les Fontetes (1948)
* Maria dels Àngels (1931)
* Maria Dolors (1949)
* Mercè (1935)
* Nati (1934)
* Ninetes de l'Agrupació (1934), per a piano, escrita en col·laboració amb Font i Sabaté
* Les ninetes de Malgrat (1924), escrita en col·laboració amb Font i Sabaté
* Orenetes jovençanes (1950)
* El portal de Golmés (1954)
* Records de Palamós (1917). Va ser la primera sardana que compongué, fruit d'una visita a Palamós formant part d'una companyia de sarsuela. Enregistrada per la cobla Montgrins
* Rosa Gemma (1950)
* Rosella (1934)
* Sang Nova (1934), obligada de tible
* La sardana de l'Empordà, coescrita amb Font i Sabaté
* La sardana de les mares
* La senyora Conxita (1952)
* Sketing
* Sota l'olivera (1953)
* El Torrent de les Flors (1954)
* Vol de gavines (1935), obligada de tible
* Revessses: Si compteu em trobareu (1950), Si l'encertes, l'endevines (1944)

## Referències

* 1 2 3 4 «José Taxés Mestres». Carnet del sardanista, núm. 121, 1948, pàg. 3-4.
* ↑ «Partitura dels Goigs de Santa Eulàlia de Riuprimer». [Consulta: 19 desembre 2017].
* ↑ Sardanes a Palamós 8. Barcelona: PICAP, 2009.
* ↑ «Llista de sardanes i peces de música per a cobla de Josep Taxés». [Consulta: 19 desembre 2017].

## Enllaços externs

* Santa Eulàlia de Riuprimer. La terra i la gent al llarg de la seva història, recull dirigit per Antoni Pladevall i publicat per l'ajuntament de Santa Eulàlia Arxivat 2010-06-21 a Wayback Machine.